DET INTERNASJONALE PENGEFONDET: - Stabilitetsfondet må økes

Det internasjonale pengefondet mener EU og eurolandene må fylle på stabilitetsfondet snarest.

KREVER HANDLING: IMF-topp Dominique Strauss-Kahn. Vis mer byoutline FABRICE COFFRINI

Publisert: Publisert: 25. januar 2011 09:21

Det internasjonale pengefondet (IMF) uttrykker stor bekymring for EU og eurolandenes evne til å håndtere statsgjeldskrisen.

I en rapport offentliggjort tirsdag morgen tar den mektige organisasjonen til orde for å øke størrelsen på den europeiske finansielle stabilitetsmekanismen, EFSF.

- Problemer i Hellas og nå Irland har gitt en ny gnist til spørsmålet om hvor bærekraftig statsgjelden er, og hvor sunn banksektoren er, i en rekke euroland og kanskje også andre land, stadfester IMF i rapporten, ifølge Reuters.

EFSF er betegnelsen på størsteparten av krisepengene EU, eurolandene og IMF stilte til veie da statsgjeldsproblematikken utartet for alvor i mai.

Mekanismen består av 440 milliarder euro, rundt regnet 2.550 milliarder kroner etter dagens kurs. Midlene er garantert for av samtlige euroland, men ettersom mange av dem har fått nedjustert kredittverdigheten, er kapasiteten til å låne inn midler til fornuftige betingelser bare drøyt halvparten.

Dersom Spania skulle etterfølge Hellas og Irland og måtte trenge hjelp fra fondet, kan de pengene forsvinne raskt, frykter IMF. Spania er eurosonens fjerde største økonomi, og vil bare i 2013 trenge å låne 1.300 milliarder kroner - for å fornye forefallende statslån, betale renter og dekke løpende underskudd.

LES OGSÅ:

Les flere økonominyheter på E24.